ผมขับรถผ่านมาเส้นสวนผักฝั่งที่ทะลุมาจากวงแหวนบางบัวทองค่อนข้างบ่อย และเห็นร้านขนมจีนนี้มาหลายหนแล้ว เพราะป้ายที่เค้าเขียนเด่นว่า "ขนมจีนบุฟเฟ่ห์" แต่ยังไม่ได้ลองซักที เมื่อหลายอาทิตย์ก่อนมีโอกาสได้แวะลองดูครับ ร้านนี้รู้สึกว่าไม่มีชื่อชัดเจน ผมเลยตั้งชื่อว่าขนมจีนบุฟเฟ่ห์สวนผักแล้วกันครับ

ร้านนี้เป็นลักษณะเพิงชั้นเดียว (ดูจากรูปครับ) อยู่ในบริเวณลานกว้างๆริมถนนสวนผัก ตลิ่งชัน ระหว่างซอยสวนผัก 42 กับ 42/1 ถ้ามาจากถนนกาญจนาภิเษกเลี้ยวเข้ามาตรงศูนย์โตโยต้าตรงเข้ามาเรื่อยๆ ร้านอยู่ฝั่งซ้าย แต่ถ้ามาจากทางพุทธมณฑลสาย 1 หรือถนนทุ่งมังกรจะใกล้กว่าครับ (รู้สึกจะหยุดวันพุธครับ)

ขนมจีนบุฟเฟ่ห์ 59 บาท ตักได้ทั้งเส้นขนมจีนกับน้ำยาหรือน้ำแกงต่างๆได้ไม่อั้นครับ ไข่ต้มฟองละ 6 บาท ถ้าไม่หิวหรือกินไม่เก่ง เลือกสั่งเป็นจานเดียวได้ จานละ 35 บาท มีน้ำยาหรือแกงให้เลือกตักใส่หม้อดินไว้ 7 อย่างคือ
• ซาวน้ำ
• น้ำพริก
• น้ำเงี้ยว
• แกงไตปลา
• แกงเขียวหวาน
• น้ำยาป่า
• น้ำยากะทิ

ผมก็สั่งเป็นแบบบุฟเฟ่ห์นะครับ เท่าที่ลองดูผมว่ารสชาติก็ธรรมดาครับ ไม่เข้มข้นมาก ส่วนผักเคียงกับเครื่องปรุงก็มีให้เลือกใส่หลากหลายดี ภาชนะที่ใช้ก็สะอาดดี วางเป็นระเบียบครับ

นอกจากขนมจีนแล้วทางร้านก็มีก๋วยเตี๋ยวไก่มะระกับหมูต้มยำด้วย และพวกอาหารจานเดียวตามสั่งต่างๆ ราคา 35/40 บาท

ทางร้านมีขายผักไฮโดรพอนิกสดๆแบ่งใส่ถุงสำหรับกลับบ้านด้วยครับ หลังร้านเค้ามีฟาร์มผักไฮโดรพอนิกที่เค้าปลูกเองเพื่อการค้าด้วยครับ

โดยรวมผมให้ 3 ดาวครับ เหมาะสำหรับแวะเป็นจานด่วน อิ่มคุ้มค่า สะอาดใช้ได้ครับ
